​ປ. ທຣໍາ ອາດຈະ​ຖອນ ການຮັບຮອງ ຕໍ່ຂໍ້ຕົກລົງ​​ນິວ​ເຄລຍ ທີ່​ເຊັນກັບ​ອີ​ຣ່ານ
ການ​ຖອນການຮັບຮອງ ​ຍັງ​ສາມາດ​ເປີດ​ປະຕູ​ ໃຫ້​ມີ​ການ​ເຈລະຈາ ​ຂໍ້ຕົກລົງນີ້ຄືນ​ອີກ​ ​ເຖິງ​ແມ່ນ​ວ່າ ທ່ານ Hassan Rouhani ປະທານາທິບໍດີ​ຂອງ​ອີຣ່ານ ຈະ​ເວົ້າວ່າ ບໍ່ມີ​ທາງ​ເລືອກ​ໃຫ້​ເຮັດ​ແນວ​ນັ້ນ​ໄດ້ ​ກໍ​ຕາມ.
ເຈົ້າໜ້າທີ່ຂັ້ນສູງຂອງສະຫະລັດເວົ້າໃນວັນພະຫັດວານນີ້ວ່າ ເປັນໄປໄດ້ຫລາຍທີ່ ປະທານາທິ ບໍດີທຣໍາ ຈະຖອນການຮັບຮອງ ຕໍ່ຂໍ້ຕົກລົງນີວເຄລຍທີ່ເຊັນກັບອີຣ່ານ ແລະສົ່ງກັບຄືນໄປໃຫ້ ລັດຖະສະພາເພື່ອໃຫ້ອອກມາດຕະການລົງໂທດ ທີ່ອາດເປັນ ໄປໄດ້ຕໍ່ປະເທດດັ່ງກ່າວ ເຈົ້າໜ້າທີ່ດັ່ງກ່າວຍັງເວົ້າອີກວ່າ ຄາດວ່າທ່ານທຣໍາຈະປະກາດແຜນການຂອງທ່ານຢູ່ໃນການກ່າວຄໍາປາໄສໃນອາທິດໜ້ານີ້ ຊຶ່ງໃນນັ້ນ ທ່ານຈະເວົ້າວ່າ ຂໍ້ຕົກລົງດັ່ງກ່າວບໍ່ໄດ້ນອນຢູ່ໃນຜົນປະໂຫຍດຂອງສະຫະລັດ ການປະກາດນີ້ຈະບໍ່ໄດ້ຍົກເລີກຂໍ້ຕົກລົງ ທີ່ເຊັນກັນໃນປີ 2015 ແຕ່ວ່າ ມັນຈະຖືກສົ່ງກັບຄືນໄປຫາລັດຖະສະພາ ບັນດາສະມາຊິກສະພາຈະມີເວລາ 60 ມື້ ເພື່ອຕັດສິນໃຈວ່າຈະທໍາການລົງໂທດ ທີ່ໄດ້ຖືກໂຈະພາຍໃຕ້ຂໍ້ຕົກລົງດັ່ງກ່າວນັ້ນ ຄືນອີກ ຫລືບໍ່ ການຖອນການຮັບຮອງຍັງສາມາດເປີດປະຕູໃຫ້ມີການເຈລະຈາຂໍ້ຕົກລົງນີ້ຄືນອີກ ເຖິງແມ່ນວ່າ ທ່ານ Hassan Rouhani ປະທານາທິບໍດີຂອງອີຣ່ານຈະເວົ້າວ່າ ບໍ່ມີທາງເລືອກໃຫ້ເຮັດແນວນັ້ນໄດ້ ກໍຕາມ ໃນແຕ່ລະ 90 ວັນໃດ ທ່ານທຣໍາ ຈະຕ້ອງທໍາການປະກາດເທື່ອນຶ່ງວ່າ ອີຣ່ານໄດ້ປະຕິບັດ ຕາມຂໍ້ຕົກລົງຫລືບໍ່ ກໍານົດເສັ້ນຕາຍຄັ້ງຕໍ່ໄປຂອງທ່ານ ແມ່ນວັນທີ 15 ຕຸລາທີ່ຈະມາເຖິງນີ້ ໃນການປະຊຸມກັບຜູ້ຊ່ວຍຂັ້ນສູງດ້ານການທະຫານຂອງທ່ານທີ່ທໍານຽບຂາວໃນວັນພະຫັດ ວານນີ້ ທ່ານທຣໍາ ໄດ້ກ່າວຢໍ້າຄໍາຢືນຢັນຂອງທ່ານຄືນອີກ ທີ່ໄດ້ເວົ້າວ່າ ອີຣ່ານຈະຕ້ອງປະຕິບັດຕາມ "ຈິດໃຈຂອງຂໍ້ຕົກລົງ" ໃຫ້ໄດ້ ທ່ານກ່າວອີກວ່າ "ລະບອບປົກຄອງຂອງອີຣ່ານ ໃຫ້ການສະໜັບສະໜຸນແກ່ພວກກໍ່ການຮ້າຍ ແລະກໍ່ຄວາມຮຸນແຮງ, ການນອງເລືອດ ແລະຄວາມໂກລາຫົນວຸ້ນວາຍ ອອກໄປທົ່ວຂົງເຂດພາກຕາເວັນອອກກາງ ເພາະສະນັ້ນພວກເຮົາຕ້ອງໄດ້ເຮັດໃຫ້ການຮຸກຮານຂອງອີຣ່ານທີ່ຍັງດຳເນີນຢູ່ຕໍ່ມາ ແລະຄວາມທະເຍີທະຍານ ໃນການຢາກມີອາວຸດນີວເຄລຍນັ້ນ ສິ້ນສຸດລົງ " ທ່ານນາງ Sarah Huckabee Sanders ໂຄສົກປະຈໍາທໍານຽບຂາວບໍ່ໄດ້ບອກໃຫ້ຮູ້ວ່າ ທ່ານປະທານາທິບໍດີມີແຜນການຈະເຮັດແນວໃດ ນອກຈາກເວົ້າວ່າ ທ່ານຈະ "ປະກາດກ່ຽວກັບການຕັດສິນໃຈຂອງທ່ານ ກ່ຽວກັບຍຸດທະສາດຮອບດ້ານທີ່ທີມງານຂອງທ່ານໃຫ້ການສະໜັບສະໜຸນ" ໃນບໍ່ພໍເທົ່າໃດມື້ຕໍ່ໜ້ານີ້ ອີຣ່ານໄດ້ເຊັນສັນຍາກັບອະດີດລັດຖະບານຂອງທ່ານໂອບາມາໃນປີ 2015 ພ້ອມກັນກັບປະເທດ ອັງກິດ, ຈີນ, ຝຣັ່ງ, ແລະຣັດເຊຍ